KOMMISSIONENS AFGØRELSE af 19. juli 1995 om ændring af afgørelse 82/43/EØF om oprettelse af et rådgivende udvalg for ligestilling mellem kvinder og mænd (95/420/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

En vedvarende forbedring af leve- og beskæftigelsesvilkårene samt en harmonisk økonomisk udvikling er blandt målsætningerne for Det Europæiske Fællesskab;

stats- og regeringscheferne understregede på Det Europæiske Råds samling den 10. og 11. december 1994, at fremme af lige muligheder for kvinder og mænd sammen med bekæmpelse af arbejdsløsheden er blandt de vigtigste opgaver for Den Europæiske Union og dens medlemsstater;

ligestilling mellem kvinder og mænd er en forudsætning for menneskelig værdighed og demokrati og et grundlæggende princip for fællesskabsretten, medlemsstaternes forfatninger og love og internationale og europæiske konventioner;

den praktiske gennemførelse af princippet om ligebehandling af kvinder og mænd bør fremmes gennem et bedre samarbejde, og udveksling af ideer og erfaringer mellem medlemsstaternes ligestillingsorganer, arbejdsmarkedets parter og Kommissionen;

et samarbejde mellem de nationale instanser, der råder over særlige oplysninger, vil have en gavnlig indflydelse på den fuldstændige gennemførelse, også i praksis, af de seks direktiver, to henstillinger og ni resolutioner, som Rådet har vedtaget om lige muligheder for kvinder og mænd (1);

forberedelse og gennemførelse samt opfølgning af Fællesskabets indsats for lige muligheder for kvinder og mænd forudsætter et nært samarbejde med de særlige instanser i medlemsstaterne og arbejdsmarkedets parter; der bør derfor institutionaliseres en ramme med henblik på regelmæssige konsultationer med disse instanser;

Det Rådgivende Udvalg for Ligestilling mellem Mænd og Kvinder, der blev oprettet ved Kommissionens afgørelse 82/43/EØF (2) har ydet et værdifuldt bidrag til Fællesskabets indsats på dette område og navnlig til opfølgningen af Fællesskabets successive handlingsprogrammer, dels ved at afgive udtalelser og ved et samarbejde i partnerskab med Kommissionen;

udvalgets sammensætning og mandat bør nu tilpasses for således at tage hensyn til de nuværende retningslinjer og perspektiverne i aktionerne til fremme af lige muligheder, som de især beskrives i Kommissionens meddelelse af 19. juli 1995, hvori der foreslås et nyt handlingsprogram på mellemlang sigt på dette område; det er følgelig nødvendigt at ændre den oven for nævnte afgørelse 82/43/EØF -

TRUFFET FØLGENDE AFGØRELSE:

Artikel 1

Afgørelse 82/43/EØF ændres således:

1) Artikel 2 og 3 affattes således:

»Artikel 2

1. Udvalget har til opgave at bistå Kommissionen med at udforme og gennemføre Fællesskabets aktioner til fremme af ligestilling mellem kvinder og mænd samt at fremme en løbende udveksling af oplysninger, relevant politik og praksis på dette område mellem medlemsstaterne og mellem de forskellige berørte deltagende parter.

2. Med henblik på at gennemføre de i stk. 1 nævnte mål skal udvalget:

a) bistå Kommissionen med udarbejdelse af instrumenter til opfølgning, evaluering og udbredelse af de resultater, der er nået ved de aktioner, som Fællesskabet har indledt til fremme af lige muligheder

b) bidrage til at gennemføre EU-handlingsprogrammer på dette område, navnlig ved at foretage en gennemgang af resultaterne af disse aktioner og foreslå forbedringer af gennemførte aktioner

c) deltage ved afgivelse af udtalelser i udarbejdelsen af Kommissionens årlige rapport om fremskridt inden for lige muligheder for kvinder og mænd

d) fremme udvekslingen af oplysninger om aktioner gennemført på samtlige niveauer til fremme af lige muligheder og i givet fald fremsætte forslag om, hvorledes disse aktioner kan følges op

e) afgive udtalelser eller forelægge Kommissionen rapporter, enten efter anmodning fra denne eller på eget initiativ om ethvert relevant aspekt i forbindelse med fremme af lige muligheder i Fællesskabet.

3. Udvalget forelægger i samarbejde med Kommissionen de nærmere regler for udsendelse af rapporter og udtalelser. Disse kan udgives i form af et bilag til Kommissionens årlige rapport om lige muligheder for kvinder og mænd.

Artikel 3

1. Udvalget består af 40 medlemmer, nemlig:

a) en repræsentant pr. medlemsstat fra de ministerier eller regeringsinstanser, der har til opgave at fremme lige muligheder for kvinder og mænd. Denne repræsentant udnævnes af den pågældende medlemsstats regering

b) en repræsentant pr. medlemsstat fra de nationale råd eller nævn, der især har til opgave at fremme lige muligheder for kvinder og mænd som repræsentanter for de berørte kredse. Når der findes flere råd eller organer i en medlemsstat, der beskæftiger sig med disse spørgsmål, afgør Kommissionen, hvilket organ der i kraft af sin målsætning, struktur, repræsentativitet og uafhængighedsgrad er mest berettiget til at være repræsenteret i udvalget. De lande, der ikke har sådanne råd eller udvalg, vil blive repræsenteret af personer fra organer, som Kommissionen anser for at udføre tilsvarende opgaver. Denne repræsentant udnævnes af Kommissionen efter forslag fra udvalget eller det relevante nationale organ.

c) - fem medlemmer som repræsentanter for arbejdsgiverorganisationerne på fællesskabsplan

- fem medlemmer som repræsentanter for arbejdstagerorganisationerne på fællesskabsplan.

Disse repræsentanter udnævnes af Kommissionen på forslag af arbejdsmarkedets parter på fællesskabsplan.

2. To repræsentanter for de europæiske kvindeorganisationer deltager som observatører i udvalgets møder.

3. Repræsentanter for internationale organisationer, erhvervsorganisationer eller lignende kunne efter behørigt begrundet anmodning til Kommissionen deltage i møderne som observatører.«

2) Artikel 6 affattes således:

»Artikel 6

Udvalget ledes af en formand, der udpeges blandt medlemmerne. Formandens mandat har en varighed af et år. Valget sker med to tredjedeles stemmeflerhed blandt de tilstedeværende medlemmer. Det kræves dog, at mindst halvdelen af samtlige stemmer er afgivet for den pågældende.

Der vælges to næstformænd med samme stemmeflerhed og på samme betingelser. De har til opgave at være stedfortræder for formanden, når denne er forhindret. Formanden og næstformændene skal være fra forskellige medlemsstater. Disse personer udgør udvalgets bestyrelse, som træder sammen før hvert møde i udvalget.

Tilrettelæggelsen af udvalgets arbejde foretages af Kommissionen i nært samarbejde med formanden. Udkastet til dagsorden for møderne i udvalget fastsættes af Kommissionens kontor for ligestilling. Referatet af møderne i udvalget udarbejdes af Kommissionens tjenestegrene og forelægges med henblik på godkendelse for udvalget.«

3) I artikel 8 indsættes følgende som stykke 3:

»3. Et eller flere medlemmer af udvalget kan deltage som observatører i arbejdet i andre rådgivende udvalg under Kommissionen og aflægge beretning herom til udvalget.«

4) Artikel 10 og 11 affattes således:

»Artikel 10

Udvalget afholder sine møder på Kommissionens hjemsted efter indkaldelse fra denne. Der afholdes mindst to møder om året.

Artikel 11

Udvalget drøfter anmodninger om udtalelser fremsat af Kommissionen og udtalelser, som det fremsætter på eget initiativ. Drøftelserne efterfølges ikke af en afstemning.

Kommissionen kan, når den anmoder om en udtalelse fra udvalget, fastsætte en frist, inden for hvilken udtalelsen skal afgives.

De forskellige repræsenterede gruppers holdning fremgår af et mødereferat, der fremsendes til Kommissionen.

Er en udtalelse i komitéen enstemmig, drager de fælles konklusioner, som vedlægges mødereferatet.«

Artikel 2

Denne afgørelse træder i kraft den 1. januar 1996.

Udfærdiget i Bruxelles, den 19. juli 1995.

På Kommissionens vegne

Pádraig FLYNN

Medlem af Kommissionen

(1) Rådets direktiv 75/117/EØF af 10. februar 1975 om indbyrdes tilnærmelse af medlemsstaternes lovgivninger om gennemførelse af princippet om lige løn til mænd og kvinder (EFT nr. L 45 af 19. 2. 1975, s. 19).

Rådets direktiv 76/207/EØF af 9. februar 1976 om gennemførelse af princippet om ligebehandling af mænd og kvinder for så vidt angår adgang til beskæftigelse, erhvervsuddannelse, forfremmelse samt arbejdsvilkår (EFT nr. L 39 af 14. 2. 1976, s. 40).

Rådets direktiv 79/7/EØF af 19. december 1978 om gradvis gennemførelse af princippet om ligebehandling af mænd og kvinder med hensyn til social sikring (EFT nr. L 6 af 10. 1. 1979, s. 24).

Rådets direktiv 86/378/EØF af 24. juli 1986 om gennemførelse af princippet om ligebehandling af mænd og kvinder inden for de erhvervstilknyttede sociale sikringsordninger (EFT nr. L 225 af 12. 8. 1986, s. 40).

Rådets direktiv 86/613/EØF af 11. december 1986 om anvendelse af princippet om ligebehandling af mænd og kvinder i selvstændige erhverv, herunder i landbrugserhverv, samt om beskyttelse af kvinder i selvstændige erhverv i forbindelse med graviditet og barsel (EFT nr. L 359 af 19. 12. 1986, s. 56).

Rådets direktiv 92/85/EØF af 19. oktober 1992 om iværksættelse af foranstaltninger til forbedring af sikkerheden og sundheden under arbejdet for arbejdstagere, som er gravide, som lige har født, eller som ammer (EFT nr. L 348 af 28. 11. 1992, s. 1).

Rådets resolution af 12. juli 1982 om fremme af lige muligheder for mænd og kvinder (EFT nr. C 186 af 21. 7. 1982, s. 3).

Rådets resolution af 7. juni 1984 om foranstaltninger til bekæmpelse af kvindearbejdsløsheden (EFT nr. C 161 af 21. 6. 1984, s. 4).

Resolution vedtaget af Rådet og af undervisningsministrene, forsamlet i Rådet, den 3. juni 1985 om et handlingsprogram om lige muligheder for piger og drenge på uddannelsesområdet (EFT nr. C 166 af 5. 7. 1985, s. 1).

Rådets anden resolution af 24. juli 1986 om fremme af lige muligheder for mænd og kvinder (EFT nr. C 203 af 12. 8. 1986, s. 2).

Rådets resolution af 16. december 1988 om kvinders tilbagevenden til eller sene indtræden på arbejdsmarkedet (EFT nr. C 333 af 28. 12. 1988, s. 1).

Rådets resolution af 29. maj 1990 om beskyttelse af kvinders og mænds værdighed på arbejdspladsen (EFT nr. C 157 af 27. 6. 1990, s. 3).

Rådets resolution af 21. maj 1991 om Fællesskabets tredje handlingsprogram på mellemlang sigt om lige muligheder for kvinder og mænd (1991-1995) (EFT nr. C 142 af 31. 5. 1991, s. 1).

Rådets resolution af 22. juni 1994 om fremme af lige muligheder for mænd og kvinder gennem strukturfondene (EFT nr. C 231 af 20. 8. 1994, s. 1).

Rådets resolution af 27. marts 1995 om ligevægt i mænds og kvinders deltagelse i beslutningstagningen (EFT nr. L 168 af 4. 7. 1995, s. 3).

Rådets henstilling af 13. december 1984 om fremme af positive foranstaltninger til fordel for kvinder (84/635/EØF) (EFT nr. L 331 af 19. 12. 1984, s. 34).

Rådets henstilling (92/241/EØF) af 31. marts 1992 om børnepasning (EFT nr. L 123 af 8. 5. 1992, s. 16).

(2) EFT L nr. 20 af 28. 1. 1982, s. 35.